SISEMINE TERVENEMINE JA JÜNGERLUS
Teretulemast sisemise tervenemise ja jüngerluse 8. saatesse.
Tänase õpetuse teema on vabadus hirmust.
Öeldud on et patt ja hirm on kaks tugevaimat relva,
mida vaenlane kasutab inimeste takistamiseks,
et nad ei täidaks oma jumalikku saatust.
Hirm on nagu verekaan, mis imeb meist elujõu ja -rõõmu.
Kui kuulame hirmu
ja anname sellele järele, ei aita see meid.
Teisisõnu, kardetud asja vältimine ei aita meid.
Selle kaudu hiilib hirm sisse ka teistele elualadele
ja tekib aina juurde asju, mida kardame ja püüame vältida.
Meile alles jäänud eluruum tõmbub üha kitsamaks.
Mida ütleb Jumal sellise olukorra kohta?
Piiblis olevat umbes 365 salmi, mis ütlevad: "Ära karda!"
Igaks päevaks üks salm.
Näiteks ütleb Jesaja 41:13:
"Sest mina olen Issand, su Jumal, kes kinnitab su paremat kätt,
kes sulle ütleb: "Ära karda, mina aitan sind!"
Siin on üks probleem.
Meil on võimatu ise otsustada, et meie enam ei karda.
Jumal ei ole loonud meile võimet lõpetada mingi tunde tundmine.
Tunne on seal, meeldib see mulle või mitte.
Võime selle vaid maha suruda ning teeselda, et seda pole.
See lõhub veel enam.
Mahamaetud tunded ei sure.
Nad on elusalt maetud ja mõjutavad meid endiselt edasi.
Tunnete ülesanne Jumala hea plaani järgi
on aidata meil tulla oma kogemustega toime.
Kohates raskeid olukordi, on Jumala antud tunded need,
mis aitavad meil olukordadele reageerida.
Kui inimesed tulevad psühhiaatriaosakonda,
antakse neile ravimeid, mis tuimestavad nende tundeid.
Vahel on see vajalik,
kuid samas tunnistavad nad tihti, et nad nagu ei olnud enam elus.
Nad olid nagu zombid.
Jumal teadis, mis Ta tegi, kui andis meile tunded.
See on hea ja kasulik and Jumalalt.
Piibli järgi on ka Jumalal tunded nagu rõõm, kurbus, raev jne.
Meid loodi Tema sarnaseks.
Kui meil oleks võime raskeid tundeid välja lülitada,
ei suudaks me iial raskeid kogemusi enda sees läbi töötada.
Miks siis Jumal ütleb: "Ära karda"?
Kas Ta nõuab meilt võimatut?
Kas peaksime hirmule lisaks kandma veel ka häbi,
et me üldse tunneme, mida Jumal ei luba meil tunda?
Ei, ma ei usu, et sõnad "Ära karda!" oleks käsk, mis keelustaks kartmise.
Usun, et see on pakkumine,
kus Ta ütleb, et Tema lastena pole meil ühtki põhjust karta.
Ta on meie kaitse ja võime Teda usaldada.
1. Johannese 4:18 ütleb:
"Armastuses ei ole kartust,
vaid täiuslik armastus ajab kartuse välja.."
Kujuta ette tühja veeklaasi.
Tõde on et tegelikult pole see tühi.
See on täis õhku.
Kui see vett täis valada,
ajab vesi õhu klaasist välja.
Samal viisil ajab armastus meist hirmu välja.
Mida enam me Jumala armastust tundma õpime,
seda enam usaldame Tema hoolt ja kaitset.
Hirm kaotab oma võimu ning ta aetakse välja.
Pidagem meeles, et võime karta on algupäraselt Jumala hea kingitus.
See tunne hoiatab meid reaalse ohu eest.
Jumala heas plaanis pidi hirm hoidma meid sattumast olukorda,
mis kujutaks meile ohtu.
Näiteks Jumala antud kõrgusekartus
hoiatab meid minemast kuristiku äärele liiga lähedale,
et me alla ei kukuks.
Niisamuti hoiab hirm auto alla jääda mind ületamast tänavat enne,
kui olen veendunud, et autosid ei tule.
Selline on Jumala antud hea ja kasulik kartus.
See ei varasta meilt midagi vaid hoopis kaitseb meid.
See ei ime meist elu välja vaid hoiab selle alles.
Saatan püüab igal elualal Jumala antud head
oma plaanide kohaselt moonutada ja rikkuda.
Ta võtab sellise hea anni nagu kartus ning moonutab seda nii,
et see rööviks meilt elurõõmu ja piiraks meid.
Kas tead, kus mainitakse Piiblis esimest korda kartust?
1. Moosese 3, pattulangemisloos.
Aadam ja Eeva sõid keelatud vilja
ja kuulsid Jumalat lähenemas nagu Tal oli õhtuti Eedenis tavaks.
"Ja nad kuulsid Issanda Jumala häält,
kes rohuaias sinna ja tänna käis, kui päev viluks läks,
ja Aadam ja tema naine peitsid endid Issanda Jumala palge eest..
Ja Issand Jumal hüüdis Aadamat ning ütles temale: "Kus sa oled?"
Ja tema vastas:
"Ma kuulsin su häält rohuaias ja kartsin, sest ma olen alasti.
Sellepärast ma peitsin enese ära."
Hirm oli inimese esimene kogemus peale Jumalale vastuhakkamist.
Mitte see hea, Jumala antud hoiatav kartustunne ohu eest
nagu näiteks kalju pealt alla kukkumise eest.
Ei. Nüüd nad äkki kardavad Jumalat.
Täna uurime,
kuidas vabaneda hirmust, mis meid seob ja vangistab.
Hirmust, mis varastab meilt elu ja olemise vabaduse.
Näiteks muretsemine.
Muretsemine on hirm, mis on ajanud juured me mõtetesse.
Piibel õpetab, kuidas muretsemise puhul toimida.
Filiplastele 4:6:
"Ärge muretsege ühtigi, vaid teie vajadused saagu kõiges
Jumalale teatavaks tänuütlemisega palumises.."
1. Peetruse 5:7:
"..heitke kõik oma mure tema peale, sest tema peab hoolt teie eest!"
Jumal teab, kui kerge on meil
hakata muretsema kõige pärast, mille üle meil pole kontrolli.
Muretsemise tunnus on see, kui mõtted tiirlevad alatasa
sama asja ümber ringiratast, ilma et see kuhugi välja viiks.
Kui märkad endas sellist kalduvust, siis ütlevad Paulus ja Peetrus,
et räägi sellest Jumalale, mis sulle muret valmistab.
Kui "heidad oma mure Jumala peale", siis lase sellest ka lahti.
Ma ei tea, kas oled märganud,
et võimatu on midagi ära heita, ilma et sa sellest lahti ei lase.
Kahjuks on meil kerge
korjata oma mure taas üles ja hakata sellele uuesti mõtlema.
Siis tuleb protseduuri lihtsalt korrata ning mure uuesti Talle anda.
Võti, miks mure lahti lasta, on Peetruse sõnades:
"..sest tema peab hoolt teie eest."
Muretsemise taga peidavad end valed Jumala kohta.
Näiteks nagu, et Jumal ei suuda olukordi ohjes hoida,
Ta ei hooli või et mina tean paremini kui Jumal.
Muretsemisest vabanemiseks peame õppima usaldama,
et Jumal kannab me eest hoolt ning varustab meid
ja Ta on ka vägev meie eest hoolitsema.
See näitab väga olulist seost hirmu ja valede vahel.
Avastasin, et pea iga jumalakartmatu hirm,
mida inimesed kannavad, saab jõudu valedest, mida usutakse.
Hirmust ei saa vabaks seni, kuni valesid usutakse edasi.
Hirm ammutab oma toidu ja väe valedest, mida usun.
Toon paar näidet, mis seda seost kinnitavad.
Palvetasin ühe naise eest.
Nimetan teda Kariniks, ehkki see pole ta õige nimi.
Karin oli sattunud autoõnnetusse ning kartis kohutavalt autosõitu.
Seetõttu püsis ta pigem kodus.
See mõjutas kogu peret, kes armastas väga reisida.
Kui palvetasime, tuli Karinil andestada autojuhile,
kes oli teises autos põhjustanud selle õnnetuse.
Tõstsime ta sellest kokkupõrke traumast välja.
Seejärel tundsime, et teda sidus hirmu vaim.
Proovisime võtta meelevalda ja käskida sel vaimul lahkuda,
kuid selle vaimu minema ajamine tundus võimatu.
Minu kogemuse järgi
pole piinavate vaimude väljaajamine eriti raske.
Enne tuleb lihtsalt tegemist teha
kõigi seaduslike õigustega, mille alusel nad on saanud jääda.
Seepärast küsisin Jumalalt,
miks see hirmu vaim ei ole nõus lahkuma.
Issand andis mõista, et aluseks on vale, mida Karin uskus.
See andis hirmu vaimule õiguse jääda.
Küsisin Karinilt ettevaatlikult, kas ta võis uskuda mõnda valet.
Üsna kohe ilmutaski Issand Karinile, milles see vale seisnes.
Ta ütles, et ta usub, et ta hirm kaitseb teda uute õnnetuste eest.
"Kui mul seda hirmu poleks, sõidaks ma palju rohkem,
ning siis võib jälle õnnetus juhtuda."
Küsisime Karinilt, millist kaitset ta tegelikult tahaks.
Ta tegi tahte otsuse, et tahab, et üksnes Jumal oleks ta kaitse.
Ta ütles lahti hirmust kui oma kaitsjast.
Nüüd ei olnud hirmu vaimu väljaviskamine mingi probleem.
Rääkisin Kariniga aasta pärast seda eestpalvet
ja ta sõitis taas sama palju kui enne, kuid ilma mingi hirmuta.
Ma ei ütle, et iga hirm on kurjadest vaimudest.
Siiski see võib olla,
eriti, kui see hoiab inimest tugevas haardes.
Kurje vaime ei saa tervendada.
Need tuleb välja ajada.
Sellel vaimsel jõul oli õigus jääda,
kuni Karin uskus valet, et hirm teda kaitseb.
Need vaimsed jõud olid võtnud endale tema kaitsja rolli,
kuid tegelikult nad ainult varastasid ja hävitasid ta elu.
Hirmust vabanemiseks pidime tegemist tegema valega
ning alles seejärel viskama hirmu vaimu välja.
Olen palvetanud paljude eest, kellel oli probleeme hirmuga,
ilma et seal oleks olnud midagi deemonlikku.
Eestpalvetajal tuleb igal üksikjuhul kasutada
vaimude eristamise andi, et Pühast Vaim ilmutaks,
kas seal on vaja vabastust või on see osa isiku teest vabadusse.
Mul on olnud oma elus kogemus,
kus oli selge seos hirmu ja vale vahel, mida uskusin.
See juhtus siis, kui olin Ellel Ministries piiblikoolis Inglismaal.
Kõik õpilased pidid osalema eestpalvetajatena
teenistuse suurel konverentsil.
Tollal oli mul veel vähe kogemusi eestpalves ja inimeste teenimisel.
Pealegi polnud ka mu inglise keel eriti hea.
Mida lähemale jõudis konverents, seda enam hakkasin kartma.
Muremõtted eestpalve pärast keerlesid mul peas.
Ühel õhtul olin eriti murtud.
Hüüdsin Jumalale,
et ei saa olla seal konverentsil eestpalvetaja.
Otsekohe kogesin Jumala vastust:
"Stein, Ma tean seda."
Olin väga üllatunud.
Olin uskunud, et Jumalal
olid mu suhtes ebarealistlikud ootused.
Nii hea oli kuulda, et Jumal teadis, mis mind takistas.
Ta teadis, et omast jõust ei olnud mul eestpalvetiimi asja.
Tundsin vabanemist sellest valest,
et Jumalal olid minu suhtes ebarealistlikud ootused.
Selle asemel tundsin nüüd vabadust anda end ise Tema käsutusse.
Kui Jumal tahtis mind ikkagi eestpalves kasutada,
pidi see olema üksnes Tema, mitte mina, kes neid inimesi aitab.
See jube hirm kadus, kui lakkasin uskumast valet.
Väike mure oli küll alles, seda ei saa eitada,
kuid selle mure sain heita Issanda peale
ning meenutada nii endale kui Jumalale,
et minu palvete tulemused sõltuvad ainult Temast, mitte minust.
Konverentsil näitas Jumal selgelt,
et palvevastused sõltusid ainult Temast.
See on teine lugu, mida ma ei jõua praegu jagada.
Paulus õpetab meile midagi olulist, kuidas vabaneda muremõtetest.
2. Korintlastele 10:5:
"..me võtame vangi Kristuse sõnakuulmisse kõik mõtted.."
Seega võin selle soovimatu muremõtte vangi võtta,
Kristuse peale heita ja mõelda seeasemel tõele,
et Tema kannab hoolt mu eest.
Hirmul on alati kuskil juur.
Midagi juhtus, mis tõi su ellu selle hirmu probleemi.
See ei kukkunud lihtsalt taevast alla.
Hirm saab alati kuskilt alguse.
Hirmul võib olla erinevaid juuri.
Kõige tavalisem on see, kui ollakse kogenud midagi kohutavat.
Näiteks väike laps, kes on õues ja järsku kärgatab kõu.
Sellest võib alguse saada elukestev hirm äikese ees.
Äikese kartusel võib olla teisigi põhjusi.
Võibolla oli tal lapsevanem, kes kartis kohutavalt äikest.
Laps jälgis tema käitumist ja õppis, et äike on ohtlik.
See võib olla põlvkondade pärand,
et hirm on jälitanud kogu suguvõsa põlvest põlve.
Mu kogemus eestpalvetajana näitab, et selline pärand võib olla rohkem
nagu suguvõsa nõrkus, et ollakse loomu poolest kartlikud,
kuid mida konkreetselt kardetakse, sõltub elu olukordadest.
Mu vanemad kartsid ehk äikest, kuid mina kardan herilasi.
See on põlvkondlik kartlikkuse nõrkus.
Vaatamata sellele, kus on hirmu juur,
vajad sa sellest täielikult vabanemiseks Jumala abi.
Kui otsid vabanemist vaid sümptomitest,
tegelemata juurtega, jääb tulemus sageli lühiajaliseks.
Piibli Jumal tahab minna sügavuti, probleemi juureni.
See meile alati ei meeldi.
See on raske ja võtab nii kaua aega.
Miks ei võiks Jumal lihtsalt niisama neid sümptome ära võtta?
See põhineb arvamusel,
et teame Jumalast paremini, mis on meile hea.
Sellise hoiaku puhul on tegu mässuga Jumala vastu.
Tervenemise sügavam sisu seisneb selles, et mu elu
oleks Jumala ja Tema tahtega harmoonilises kooskõlas.
Kuidas jõuda selgusele, kus on mu probleemi juur
ja mis seda hirmu põhjustas?
Usun Jumalasse, kes oma Vaimu kaudu
saab ilmutada vastuseid neile, kes seda südamest otsivad.
Samas näitab mu kogemus, et üksi on raske jõuda asjade juureni.
Peame rääkima mõne usaldusväärse eestpalvetajaga
ja otsima koos temaga Jumala juhtimist.
Sageli takistab hirm ja häbi inimesi abi otsimast.
Tema südames võib olla uhkus, mis tahab üksi koos oma Jumalaga
saada hakkama nii, et keegi ei saaks midagi teada.
Jumala tee on teistsugune.
Jumal pole meid loonud saama kõigega üksi hakkama.
Meid loodi sõltuma nii Jumalast kui ka teistest inimestest.
Jumal ootab, et me alanduks ja tunnistaks, et vajame abi.
Ma ei ütle, et Jumal ei kuula, kui sa üksi palvetad.
Jumala plaan on sageli, et edenemine nõuab meilt
valmisolekut end kellelegi avada ja temaga rääkida.
Julgustan sind mitte laskma hirmul enda üle valitseda,
kui pead otsima kellegi kaasabi.
Kahjuks on paljudel sellega negatiivseid kogemusi,
kui nad on end avanud mõnele hingehoidjale.
Vaenlane teeb kõik, mida suudab, et seda kogemust ära kasutada
ning takistada meid kellegi ees end avamast.
Kui see oled sina, siis võibolla vajad kõigepealt tervenemist
neist valusatest mälestustest, mida hingehoidmine sinus tekitas,
enne kui oled valmis end taas kellelegi avama.
Olen pidanud tihti palvetama inimeste eest,
kellel on olnud selliseid kogemusi ning see on imeline,
kui nad suudavad taas hakata kedagi usaldama.
See kõik võtab aega, kuid Jumalale pole midagi võimatut.
Võtame nüüd aega ja palume selle kartuse pärast.
Teeme vahepeal paar pausi,
et saaksid kuulata, kas Jumal ilmutab sulle midagi.
Kui tunned, et su elus on hirmu,
mis sind piirab või vaevab, palu kindlasti meiega kaasa.
Eestpalve pole midagi sellist,
kus lased kellelgi passiivselt enda eest palvetada.
Jumal näeb su südant ja palvevastust võid oodata vaid siis,
kui osaled palves aktiivselt ning sellega nõustud.
Kõigepealt otsusta, kas tahad seda hirmu oma elus alles hoida
või tahad sellest vabaneda.
Johannese 5:6 küsis Jeesus ühelt mehelt:
"Kas sa tahad terveks saada?"
See küsimus polegi nii rumal, kui paista võib.
Kui haigus on kestnud kaua, on see ehk toonud teatud eeliseid.
Inimesed on tulnud appi
ja saadakse ehk ka majanduslikku kompensatsiooni.
Nüüd on su ees väljakutse,
kas päriselt ka tahad oma hirmust lahti saada?
Vabanemiseks vajad tervenemist neist olukordadest,
kus hirm sai sind oma haardesse.
Isa, palun, ilmuta praegu mu vennale ja õele,
kus on nende hirmu juur.
Millal ja kuidas sai hirm tulla nende ellu?
Kas juhtus midagi, mis avas hirmule ukse
või on nad näinud midagi oma vanemate või teistes inimestes
ning võtnud selle omaks
või on seal mõni teine uks, mida tahad ilmutada?
Nüüd saad aega kuulatada,
kas Jumal tahab ehk midagi sulle ilmutada.
Kuula, kas Jumal ilmutab sulle midagi.
Palun Sind, Jumal, näita, kuidas terveneda sellest,
mis avas meis hirmule ukse.
Aita meil andestada neile,
kes käitusid valesti või ei kaitsnud meid.
Tervenda meid igast traumast meie hirmude taga.
Kui vaja, juhi meid inimesteni, kes aitavad meid sel teel.
Ma ei saa kahjuks palves konkreetsemaks minna,
sest teie, vaatajate, hirmu taga võib olla väga erinevaid põhjusi.
Kuid seda nägime, et hirmu taga on sageli valed, mida usutakse.
Me ei vabane hirmust enne, kui lõpetame valede uskumise.
Palume nüüd Sind, Isa, ilmuta, kas usume mingit valet.
Anna avatud meel ja aita kuulda, mida tahad meile meenutada.
Palun ilmuta oma armus, mis on tõde selles eluvaldkonnas,
kus oleme uskunud valet.
Istuta oma tõde sügavale me vaimu,
nii et me enam iial ei allutaks end valele.
Kui võtame nüüd vaikse hetke ja sa koged, et Jumal
ilmutab sulle mingit valet, mida oled südames uskunud,
soovitan sul see üles kirjutada, et sul püsiks meeles,
mida Jumal sulle näitas ega unustaks, et see oli vale.
Kui Jumal ilmutab sulle asja kohta tõde, kirjuta ka see üles.
Kuulata, kas Jumal ilmutab sulle midagi.
Kui sa ei kogenud midagi,
mida Jumal oleks ilmutanud, siis ära kaota julgust.
Jumal tahab meiega rääkida,
kuid see võib võtta aega, kuni õpime kuulama, mis Ta ütleb.
Jumal otsustab ise,
millal on õige aeg meile midagi ilmutada.
Kui usud, et Ta ilmutas sulle tõde,
mis on vastupidine valele, mida oled uskunud,
näeme ekraanil kirjalikku palvet, mida julgustan sind paluma.
Loen selle enne ette ja siis on sinu kord.
"Jumal, tahan nüüd kuulutada,
et olen Sinuga nõus, et see on vale, et...
Edasi ütle, mis vale Jumal sulle paljastas.
Ütlen sellest valest lahti
ning palun Sinu abi, et seda valet mitte enam kuulata.
Jumal, usun, et tõde on see..
Selles ütle, mis tõde Jumal sulle ilmutas.
Aita mul sellest tõest kinni hoida
ja leida selles rahu Jeesuse nimel, aamen.
"Jumal, tahan nüüd kuulutada, et olen Sinuga nõus,
et see on vale, et...
Ütlen sellest valest lahti
ja palun Sinu abi, et seda valet mitte enam kuulata.
Jumal, ma usun, et tõde on see..
Aita mul sellest tõest kinni hoida
ja selles rahu leida, Jeesuse nimel, aamen.
Nagu öeldud, võib hirm istuda sügaval ja olla tugevalt juurdunud.
Kui sul on tunne, et vajad rohkem abi,
soovitan sul leida üks usaldusväärne eestpalvetaja.
Võid võtta kontakti ka Ellel Ministries teenistusega.
Kontaktinfo leiad saate lõpust.
Lõpetuseks palun Sind, taevane Isa, et oleksid me kõigiga.
Luba meil kogeda vabastust kõigest, mis meid takistab elamast seda elu,
mille Sina oled meie jaoks määranud.
Aita meil kasvada oma jüngriseisuses. Aamen.
SISEMINE TERVENEMINE JA JÜNGERLUS
Jeesus on Tee ja Tõde ja Elu.
Soovime ja palume, et kõik inimesed saaksid kuulda
Jumala head sõnumit tervenemisest Jeesuses.
Meedia ja TV kaudu on võimalik jõuda paljudeni.
Palveta, et saated jõuaksid nendeni, kes vajavad seda enim.
Võimalusel toeta ka majanduslikult.
Annetamiseks helista: 900 1770 (kõnehind 10 eurot).
Täname palvete ja toetuse eest.
Kui tunned, et soovid neid teemasid sügavamalt õppida,
oled teretulnud Ellel Ministries kursustele.
Rohkem infot inglise keeles: https://ellel.org/uk/
ja soome keeles: http://www.ellel.fi/
Tõlge: Riina Aasa